Video Clipe de groază în Alpii italieni. Turiștii din telescaune, zguduiți de rafalele de vânt care au ajuns la 110 km/h. Momentul, surprins de camere
Clipe de groază au fost filmate într-o stațiune din Alpii italieni. Turiștii care se se aflau în telescaune au fost zguduiţi violent de rafale de vânt extrem de puternice, care au ajuns la 110 km/h, potrivit News.ro.
Vântul s-a înteţit pe neaşteptate la Breuil-Cervinia, în Alpii italieni, iar schiorii care stăteau liniştiţi în telescaunul Cretaz au fost surprinşi, joi după-amiază, de rafalele violente de vânt, care de la 20-30 km/h au ajuns brusc la o viteză 110 km/h, în numai câteva momente, potrivit unui site dedicat vremii în Valle d'Aosta.
Momentul de groază, filmat
Într-o înregistrare video, se pot vedea mai multe telescaune care se balansează puternic în aer, într-o parte şi alta, sub puterea viscolului.
Măsura "închiderii de urgenţă" a domeniului schiabil fusese deja luată "din motive de siguranţă", iar ultimii pasageri se pregăteau să coboare în momentul în care vremea s-a înrăutăţit brusc.
În cele din urmă, toată lumea a ajuns la destinaţie fără probleme, dar cei zguduiţi de vânt în telescaun au trecut cu siguranţă printr-o sperietură serioasă.